Det blæste "kun" 24 meter i sekundet først på eftermiddagen lørdag på havnen i Hanstholm. Men der er forventning om, at vinden stiger til 40 meter i sekundet - også kendt som orkanstyrke med efterfølgende risiko for oversvømmelse på havnen. Derfor var havneassistent Erik Amdi Halfdanorson i fuld gang med at sikre området. - Vi har nogle vandmålere og ventiler til vores vandforsyning. De holder ikke helt tæt, fordi de er beregnet til en anden belægning, så det vand, der slår ind over kajen, kan rende ned langs brønden her, fortalte han til TV2 Nords reporter Tommy Hald. - Det kan risikere at oversvømme vores måler, og det kan den ikke holde til. I Hanstholm er man vant til blæst, men knapt så voldsomt som det, der er på vej ind over land. - Der er da gang i den, lød det fra Erik Amdi Halfdanorson, som dog mest er bekymret for stigningen i vandet, der følger efter. - Vi regner med at den stiger med op til 1,30 meter, og det kommer til at have ret stsor betydning for de skibe, der ligger i havnen.

Opsummering:
Med en forventet vandstigning på 1,30 meter, har man lørdag haft travlt med at sikre sig på havnen i Hanstholm.